Мастацтва Уладзіміра Зінкевіча — з традыцыямі і бляскам навізны — займае годнае месца ў мастацкай іерархіі сучаснага мастацтва Беларусі. Сам творчы шлях майстра з’яўляецца прыкладам надзвычай яснай і лагічна абумоўленай творчай стратэгіі. Палітра мастака валодае дзіўным магнетызмам і асацыятыўнай змястоўнасцю. Яму ўласціва тонкае пачуццё колеру, бліскучае кампазіцыйнае майстэрства, прафесійная культура і глыбокая інтэлігентнасць. Палотны Уладзіміра Зінкевіча адзначаны рэдкай мастацкай самабытнасцю, асаблівай філасофіяй, унікальнасцю пластычнай мовы, глыбокім веданнем і пачуццём прыналежнасці да культуры свайго народа. Ён заўсёды “добра бачыць” не толькі саму прастору палатна, але і прастору ўсёй мастацкай сцэны.